Document ID: 32010R0025

A BIZOTTSÁG 25/2010/EU RENDELETE
(2010. január 13.)
a mezőgazdasági termelők részére 2009-ben Görögországban nyújtott támogatási összegek csökkentése tekintetében a 796/2004/EK rendelettől való eltérésről
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról, az 1290/2005/EK, a 247/2006/EK és a 378/2007/EK rendelet módosításáról, valamint az 1782/2003/EK rendelet hatályon kívül helyezéséről szóló, 2009. január 19-i 73/2009/EK tanácsi rendeletre (1) és különösen annak 142. cikke c) pontjára,
mivel:
(1)
Az 1782/2003/EK tanácsi rendelet és a 73/2009/EK tanácsi rendelet által előírt kölcsönös megfeleltetés, moduláció, valamint integrált igazgatási és ellenőrzési rendszer végrehajtására, valamint a 479/2008/EK tanácsi rendelet által előírt kölcsönös megfeleltetés végrehajtására vonatkozó részletes szabályok megállapításáról szóló, 2004. április 21-i 796/2004/EK bizottsági rendelet (2) 21. cikke a támogatás iránti kérelmek, valamint a támogatásra való jogosultságot megalapozó jelleggel bíró okmányok, szerződések vagy nyilatkozatok késedelmes benyújtása esetén a támogatások összegének csökkentéséről rendelkezik.
(2)
A 796/2004/EK rendelet 6. cikke értelmében a tagállamoknak biztosítaniuk kell a mezőgazdasági parcellák megbízható azonosítását, és - az ellenőrző rendszer végrehajtása céljából - meg kell követelniük, hogy az egységes kérelmekhez a kérelmezők mellékeljék a parcellák azonosítására szolgáló dokumentumokat. A rendelet 12. cikkének (1) bekezdése értelmében továbbá az egységes kérelemnek a támogatási jogosultság megállapításához szükséges összes információt tartalmaznia kell. Többek között be kell nyújtani a mezőgazdasági üzem összes mezőgazdasági parcellájának azonosítását lehetővé tevő, valamint a parcellák elhelyezkedésének meghatározására szolgáló adatokat.
(3)
A mezőgazdasági parcellák azonosítása kapcsán a korábbi években rendszeresen feltárt problémák kezelése érdekében 2009-ben bevezették azt az előírást, hogy a kérelmek csak akkor fogadhatók el, ha a görög termelők már nem csupán - a korábbi évek gyakorlata szerint - alfanumerikus formában, hanem digitális formában is benyújtják a mezőgazdasági parcellák azonosítására szolgáló adatokat.
(4)
A 2009-es egységes kérelmek adminisztrációja során azonban Görögországban rendkívüli körülmények alakultak ki. A komoly technikai nehézségekből eredő, előre nem látott problémák következtében a digitális azonosítás gyakorlati megvalósítása jelentős késedelmet szenvedett.
(5)
A digitalizálási folyamatot, amely önmagában is komplex műszaki feladat, a görög mezőgazdasági parcellák általános helyzete is nehezítette, hiszen ezek igen szétszórtan helyezkednek el és határaik sem egyértelműek. A digitalizálás zökkenőmentes és pontos végrehajtása érdekében ezért arra volt szükség, hogy a mezőgazdasági termelők megfelelő képzettséggel és alapos ismeretekkel rendelkezzenek.
(6)
Ezzel összefüggésben szükségessé vált, hogy az illetékes állami és magánszervezetek kimerítő információval és tanáccsal lássák el az érintetteket. A görög termelők megfelelő továbbképzése nagyszabású és időigényes intézkedéseket tett szükségessé.
(7)
Emellett - különösen az elszigetelt területeken - számos súlyos és tartósan fennálló hálózati hiányosság és kapcsolati hiba merült fel.
(8)
Ez jelentősen megnehezítette azt, hogy a görög termelők a 796/2004/EK rendelet 21. cikkének (1) bekezdése szerinti határidőn belül benyújthassák az egységes kérelmeket, amelyekben 2009-től kezdődően immár a mezőgazdasági parcellák digitális formában való azonosítására szolgáló adatoknak is szerepelniük kell. A digitális adatokra vonatkozó követelményt az előírt határidőn belül csupán igen kevés termelő tudta teljesíteni. További számos termelő a határidőt követően egészítette ki kérelmét a szóban forgó adatokkal.
(9)
Az így előállt helyzetre tekintettel helyénvaló, ha a 2009-es kérelmezési évre vonatkozóan a mezőgazdasági parcellák digitális formában való azonosítását érintő késedelem miatt nem kerül sor a 796/2004/EK rendelet 21. cikkének (1) bekezdése szerinti csökkentések vagy a támogatás köréből való kizárás alkalmazására, feltéve, hogy a digitális azonosításra szolgáló adatokat a termelők az egységes kérelmekben legkésőbb egy olyan időpontig benyújtják, amelynek meghatározásakor figyelembe veendő egyrészről azt, hogy időközben számos görög termelő kiegészítette kérelmét a hiányzó adatokkal, másrészről azt, hogy biztosítani kell a 2009-es évre beérkezett kérelmek gyors feldolgozását, elkerülve a költségvetési ciklust érintő szükségtelen késedelmeket. Helyénvalónak tűnik, hogy 2010. január 31. legyen az az időpont, ameddig a termelők kérelmeiket kiegészíthetik a digitális azonosításra szolgáló adatokkal. Tekintettel azonban azokra az összeköttetési és szállítási problémákra, amelyekkel az egyedi mezőgazdasági intézkedések kisebb égei-tengeri szigetek javára történő meghatározásáról, valamint az 1782/2003/EK rendelet módosításáról szóló, 2006. szeptember 18-i 1405/2006/EK tanácsi rendelet (3) 1. cikkének (2) bekezdése szerinti kisebb égei-tengeri szigetek mezőgazdasági termelői küzdenek, helyénvalónak tűnik engedélyezni, hogy ezek a termelők a digitális azonosításra szolgáló adatokat legkésőbb 2010. február 15-ig nyújtsák be.
(10)
Mivel a javasolt eltérésnek a 2009-es kérelmezési évre benyújtott kérelmekre kell kiterjednie, helyénvaló e rendeletet visszamenőleges hatállyal alkalmazni.
(11)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 796/2004/EK rendelet 21. cikkének (1) bekezdésében foglalt rendelkezésektől eltérve Görögországban a 2009-es kérelmezési évre vonatkozó kérelmek esetében a mezőgazdasági parcellák digitális formában való azonosítását érintő késedelem miatt nem kell csökkentéseket vagy a támogatás köréből való kizárást alkalmazni, feltéve, hogy a digitális azonosításra szolgáló adatokat a termelők az egységes kérelmekben legkésőbb 2010. január 31-ig feltüntetik. Az 1405/2006/EK rendelet 1. cikkének (2) bekezdése szerinti kisebb égei-tengeri szigetek mezőgazdasági termelőinek azonban a digitális azonosításra szolgáló adatokat legkésőbb 2010. február 15-ig kell feltüntetniük az egységes kérelmekben.
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ezt a rendeletet 2009. január 1-jétől kell alkalmazni.
Ez a rendelet 2010. február 16-án veszti hatályát.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. január 13-án.

Labels: 18
15
5
6